钦定古今图书集成/明伦汇编/官常典/第065卷 > 谯闵王承
## 钦定古今图书集成/明伦汇编/官常典/第065卷 > 谯闵王承

按《晋书谯刚王传》：“刚王逊子闵王承，字敬才，少笃原，
有志行，拜奉车都尉，奉朝请，稍迁广威将军、安夷护
军，镇安定。从惠帝还雒阳，拜游击将军。永嘉中，天下
渐乱，间行依征南将军山简。会简卒，进至武昌。元帝
初镇扬州。承归建康，补军谘祭酒。愍帝征为龙骧将
军，不行。元帝为晋王，承制，更封承为谯王。太兴初，拜”
屯骑校尉，加辅国将军，领左军将军。承居官俭约，家
无别室。寻加散骑常侍，辅国、左军如故。王敦有无君
之心，表疏轻慢。帝夜召承，以敦表示之曰：“王敦顷年
位任足矣，而新求不已，言至于此，将若之何？”承曰：“陛
下不早裁之，难将作矣。”帝欲树藩屏，会敦表以宣城
内史沈充为湘州，帝谓承曰：“湘州南楚险固，在上流
之要，控三州之会，是用武之国也。今以叔父居之，如
何？”承曰：“臣幸托末属，身当宿卫，未有驱驰之劳，频受
过厚之遇，夙夜自厉，思报天德。君之所命，惟力是视，
敢有辞焉！然湘州蜀寇之馀，人物凋尽，若上凭天威，
得之所莅，比及三年，请从戎役；若未及此，虽复灰身，
亦无益也。”于是诏曰：“夫王者体天理物，非群才不足
济其务。外建贤哲，以树风声；内睦亲亲，以广藩屏。是
以太公封齐，伯禽居鲁，此先王之令典，古今之通义
也。我晋开基，列国相望，乃授琅邪武王镇统东夏；汝
南文成总一淮、许；扶风、梁王迭据关右；爰暨东嬴，作
司并州。今公族虽寡，不逮曩时，岂得替旧章乎！散骑
常侍、左将军、谯王承，贞素款亮，志存忠恪，便蕃左右，
恭肃弥著。今以承监湘州诸军事、南中郎将、湘州刺
史。”初，刘隗以王敦威权太盛，终不可制，劝帝出诸心
腹，以镇方隅，故先以承为湘州，续用隗及戴若思等
并为州牧。承行达武昌，释戎备见王敦。敦与之宴，欲
观其意，谓承曰：“大王雅素佳士，恐非将帅才也。”承曰：
“公未见知耳，铅刀岂不能一割乎！”承以敦欲测其情，
故发此言。敦果谓钱凤曰：“彼不知惧而学壮语，此之
不武，何能为也！”听承之镇。时湘土荒残，公私困弊，承
躬自俭约，乘苇茭车而倾心绥抚，甚有能名。敦恐其
为己患，诈称北伐，悉召境内船乘，承知其奸计，分半
与之。敦寻构难，遣参军桓罴说承，以刘隗专宠，今便
击讨，请承以为军司，以军期上道。承叹曰：“吾其死矣！
地荒人鲜，势孤援绝。赴君难，忠也；死王事，义也。惟忠
与义，夫复何求！”便欲倡义，而众心疑惑。承曰：“吾受国
恩，义无有贰。”府。长史虞悝，慷慨有志节，谓承曰：“王敦
居分陕之任，而一旦作逆，天地所不容，人神所痛疾。
大王宗室藩屏，宁可从其伪邪！便宜电奋，存亡以之。”
于是与悝及弟前丞相掾望、建昌太守长沙王循、衡
阳太守淮陵刘翼等共盟誓。囚桓罴，驰檄湘川，指期
至巴陵。零陵太守尹奉首同义谋，出军营阳，于是一
州内皆同义举。乃使虞望讨诸不服，斩湘东太守郑澹。澹，敦妹夫也。敦遣南蛮校尉魏乂、将军李恒、田嵩
等甲卒二万以攻承。承且战且守，待救于尹奉、虞望，
而城池不固，人情振恐。或劝承南投陶侃，又云可退
据零、桂。承曰：“吾举义众，志在死节，宁偷生苟免，为奔
败之将乎？事之不济，其令百姓知吾心耳。”初，安南将
军甘卓与承书，劝使固守，当以兵出沔口，断敦归路，
则湘围自解。承答书曰：“季思足下，劳于王事，天纲暂
圮，中原丘墟四海义士，方谋克复中兴，江左草创始
耳，岂图恶逆，萌自宠臣，吾以暗短，托宗皇属，仰豫密
命，作镇南夏，亲奉中诏，成规在心，伯仁诸贤，扼腕岐
路，至止尚浅，凡百茫然，豺狼易惊，遂肆丑毒，闻知骇
踊，神气冲越。子来之义，人思自百，不命而至，众过数
千，诚足以决，一”旦乏机摅山海之愤矣。然迫于仓卒，
舟楫未备，魏乂、李恒，寻见围逼，是故事与意违，志力
未展。猥辱来使，深同大趣，嘉谋英筭，发自深衷，执读
周复，欣无以量。足下若能卷甲电赴，犹或有济；若有
狐疑，求我枯鱼之肆矣。兵闻拙速，未睹工迟，季思足
下，勉之勉之。书不尽意，绝笔而已。卓军次䐗口，闻王
师败绩，停师不进。乂等攻战日逼，敦又送所得台中
人书疏，令乂射以示承。城内知朝廷不守，莫不怅惋。
刘翼战死，相持百馀日，城遂没。乂槛送承荆州，刺史
王廙承敦旨于道中害之，时年五十九。敦平，诏赠车
骑将军。子无忌立。